Virallinen lehti nro C 175 , 21/06/1999 s. 0288



A4-0088/99 Päätöslauselma komission tiedonannosta neuvostolle ja Euroopan parlamentille ydinalaan liittyvästä toiminnasta jäsenyyttä hakeneissa Keski- ja Itä-Euroopan maissa sekä uusissa itsenäisissä valtioissa (KOM(98)0134 - C4-0314/98) Euroopan parlamentti, joka - ottaa huomioon komission tiedonannon KOM(98)0134 - C4-0314/98, - ottaa huomioon aiemmat päätöslauselmansa ja lausuntonsa: . 20. syyskuuta 1996 lännen ja idän välisestä yhteistyöstä energian ja ydinturvallisuuden alalla ((EYVL C 320, 28.10.1996, s. 245.)), . 18. helmikuuta 1997 ehdotuksesta neuvoston ja komission päätökseksi energiaperuskirjaa koskevan sopimuksen ja energiatehokkuutta ja siihen liittyviä ympäristötekijöitä koskevasta energiaperuskirjan pöytäkirjan hyväksymisestä Euroopan yhteisöjen puolesta ((EYVL C 85, 17.3.1997, s. 34.)), . 3. huhtikuuta 1998 ehdotuksesta neuvoston päätökseksi yhteisön rahoituksen myöntämisestä Euroopan jälleenrakennus- ja kehityspankille Tsernobylin reaktorisuojarahastoa varten ((EYVL C 138, 4.5.1998, s. 219.)), . 14. toukokuuta 1998 Mochovcen ydinvoimalan suunnitellusta käyttöönotosta ((EYVL C 167, 1.6.1998, s. 217.)), . 18. kesäkuuta 1998 komission tiedonannosta Tulevaisuuden energia: uusiutuvat energialähteet - Yhteisön strategiaa ja toimintasuunnitelmaa koskeva valkoinen kirja ((EYVL C 210, 6.7.1998, s. 215)), . 8. lokakuuta 1998 ehdotuksesta neuvoston päätökseksi energia-alan toimien monivuotisesta puiteohjelmasta (1998 - 2002) ((EYVL C 328, 26.10.1998, s. 168.)), - ottaa huomioon tilintarkastustuomioistuimen erityiskertomuksen nro 25/98 Euroopan unionin toteuttamista ydinturvallisuuteen liittyvistä toimista Keski- ja Itä-Euroopassa sekä uusissa itsenäisissä valtioissa (kautena 1990 - 1997), - ottaa huomioon marraskuussa 1986 julkaistun STOA-kertomuksen Itä-Euroopan ydinturvallisuudesta ja suojatoimenpiteistä (PE 166.083), - ottaa huomioon tiettyjen Keski- ja Itä-Euroopan maiden ja uusien itsenäisten valtioiden Euroopan jälleenrakennus- ja kehityspankin (EBRD) kanssa tekemät sopimukset ydinturvarahastosta (NSA), jonka rahoitukseen myös EU osallistuu, - ottaa huomioon 11. joulukuuta 1996 tekemänsä päätöksen neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi sähkön sisämarkkinoita koskevista yhteisistä säännöistä ((EYVL C 20, 20.1.1997, s. 55.)), - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön sekä ulko- ja turvallisuusasiain sekä puolustuspolitiikan valiokunnan, budjettivaliokunnan sekä taloudellisten ulkosuhteiden valiokunnan lausunnot (A4-0088/99), A. katsoo, että suvereeneilla valtioilla on oikeus määrittää omat energiavaihtoehtonsa ydinvoima mukaan lukien, B. katsoo, että ydinvoimaa käytetään tulevaisuudessakin sähköntuotantoon joissakin Keski- ja Itä-Euroopan maissa sekä uusissa itsenäisissä valtioissa ja että näihin valtioihin kuuluu hakijamaita, C. katsoo, että Phare- ja Tacis-ohjelmien alainen avunanto ydinturvallisuuteen liittyvissä asioissa seurasi vuoden 1992 G7-kokouksessa määritettyjä politiikan suuntaviivoja, D. katsoo, että näiden suuntaviivojen tarkoituksena oli keskipitkällä aikavälillä parantaa käyttöturvallisuutta, teknistä turvallisuutta ja sääntelyjärjestelmiä ja pitkällä aikavälillä tutkia mahdollisuuksia korvata turvallisuudeltaan huonot voimalat kehittämällä vaihtoehtoisia energianlähteitä sekä tutkia energian entistä tehokkaampaa käyttöä ja uudempien voimaloiden nykyaikaistamista, E. katsoo, että KIE-maissa on energiatehokkuuden alalla vielä runsaasti potentiaalia, jota olisi tutkittava, F. ottaa huomioon, että Venäjän hallitus on halukas tekemään entistä tiiviimpää yhteistyötä ydinenergiakysymyksissä, G. katsoo tämän alan liittymistä valmistelevan strategian suhteen, että ydinturvallisuuteen liittyville tekijöille ja kyseisten maiden energiaongelmien realististen ratkaisujen löytämiselle on annettava ensisijainen asema, ja näiden edellytyksenä on todellisen menestyksen saavuttaminen rahoitusnäkymien uudistamisesta parhaillaan käytävissä neuvotteluissa ja sopimukseen pääseminen kyseisille maille seuraavaksi ohjelmakaudeksi myönnettävien määrärahojen suuruudesta; 1. On vakuuttunut siitä, että kehitys ja yhteisymmärrys asianosaisten kesken voidaan saavuttaa vain yhdenveroisuuden ja yhteistyön kautta; 2. Kehottaa Bulgariaa ja Liettuaa noudattamaan ydinturvarahaston (NSA) kanssa tekemiensä sopimusten edellyttämiä velvollisuuksia, joiden täytäntöönpanoa Euroopan jälleenrakennus- ja kehityspankki (EBRD) valvoo Kozloduj 1-4:n (VVER440/230) ja Ignalina 1-2:n (RBMK) reaktorien ehdollisen sulkemisen osalta; 3. Kehottaa komissiota sopimaan energiastrategiasta kullekin Keski- ja Itä-Euroopan maalle sekä kullekin uusista itsenäisistä valtioista kumppanuus- ja yhteistyösopimusten mukaisesti, joissa määrätään «ensimmäisen sukupolven reaktorien» sulkemisesta; katsoo, että kussakin suunnitelmassa tulee määrittää selvästi, mistä vaihtoehtoinen kapasiteetti saadaan ja että valtioista riippumattomat järjestöt ja paikalliset edustajat osallistuvat myös näiden suunnitelmien laatimiseen; 4. Kehottaa komissiota pyrkimään sopimukseen ydinvoiman turvastandardeista ja sääntelystä ydinvoimaloiden rakentamisen ja käytön, polttoainekierron ja kuljetusehtojen osalta Keski- ja Itä-Euroopan maiden sekä uusien itsenäisten valtioiden kanssa kansainväliseen ydinturvallisuutta koskevaan yleissopimukseen liittyen sekä Euratomin kanssa, kun Euratomin suuntaviivoja mahdollisesti määritetään; 5. Ehdottaa, että näiden turvastandardien noudattaminen varmistetaan Keski- ja Itä-Euroopan valtioiden jäsenyysneuvotteluissa; 6. Pitää tervetulleena Länsi-Euroopan ydinsääntelyviranomaisten järjestön perustamista ja sen panosta sellaisten ydinturvastandardien määrittämiseksi, joita voitaisiin soveltaa Euroopan unioniin, ja sen panosta riippumattomien viranomaisten kouluttamisessa reaktorien ja kuljetusten turvallisuutta koskevien määräysten toteuttamiseksi hakijamaissa; 7. Kehottaa komissiota yhdessä Kansainvälisen atomienergiajärjestön kanssa kehittämään indikaattoreita turvastandardeihin liittyvän kehityksen mittaamiseksi; 8. Tukee Euroopan yhteisön liittymistä ydinturvallisuutta koskevaan yleissopimukseen; 9. Katsoo, että «ensimmäisen sukupolven reaktoreille» RBMK ja VVER 440/230 annettavan turvallisuusavun on rajoituttava lyhytaikaisiin turvallisuutta parantaviin toimiin, joiden osoitetaan olevan välttämättömiä reaktorien toiminnan jatkamisen kannalta; 10. Kehottaa saattamaan nopeasti päätökseen toiminnassa olevien reaktorien sovitun ajanmukaistamisen lukuun ottamatta «ensimmäisen sukupolven» reaktoreita RBMK ja VVER 440/230, joita ei voida ajanmukaistaa täyttämään kansainvälisesti hyväksyttävät turvallisuusvaatimukset kohtuullisin kustannuksin; 11. Pitää tarpeellisena suoran avun jatkamista 14:lle Keski- ja Itä-Euroopan maiden sekä uusien itsenäisten valtioiden ydinvoimalalle (paikalla annettava apu) toimivan turvallisuuskulttuurin kehittämiseksi; 12. Painottaa, että on tärkeää antaa lisätukea kansallisille sääntelyviranomaisille Phare- ja Tacis-ohjelmien avulla Keski- ja Itä-Euroopan maissa sekä uusissa itsenäisissä valtioissa edellyttäen, että viranomaiset ovat oikeudellisesti riippumattomia ja todella toimivat itsenäisesti, tavoitteena erityisesti sääntelevien tahojen riippumattomuuden ja pätevyyden turvaaminen; korostaa kuitenkin samanaikaisesti sähkön sisämarkkinoiden ja niiden edellyttämän kilpailuesteiden poistamisen yhteydessä, että ydinvoimaloiden jälkikäteen tapahtuvan varustelun kustannukset kuuluvat «saastuttaja maksaa» -periaatteen mukaan käyttäjälle; 13. Korostaa Keski- ja Itä-Euroopan valtioiden sekä uusien itsenäisten valtioiden auttamisen tärkeyttä niiden täydentäessä ja toteuttaessa ydinturvallisuuteen liittyvää lainsäädäntöä, turvatoimia sekä velvoitteita niiden tekemien kansainvälisten sopimusten velvoitteiden mukaisesti; 14. Kehottaa sen vuoksi komissiota ja Euroopan jälleenrakennus- ja kehityspankkia (EBRD) pitäytymään myöntämästä mitään rahoitusta «ensimmäisen sukupolven» reaktoreille RBMK ja VVER 440/230, lukuun ottamatta välttämättömiä lyhytaikaisia turvallisuutta parantavia toimia, ja pitäytymään myöntämästä Euratomin lainoja muiden yksiköiden ajanmukaistamista varten siihen saakka, kunnes «ensimmäisen sukupolven» reaktorien RBMK ja VVER 440/230 pysyvä käytöstä poistaminen on sitovasti varmistettu; 15. Panee merkille Venäjän viranomaisten osoittaman mielenkiinnon uusien lännessä suunniteltujen reaktorien rakentamista kohtaan sekä kiinnostuksen yhteistyöhön länsimaisten yritysten kanssa radioaktiivisten alueiden saasteiden poistamiseksi; 16. Kehottaa Euroopan unionin ydinalan yrityksiä toimimaan yhteistyössä, jotta voidaan siirtyä avunannosta kohti teknistä yhteistyötä Keski- ja Itä-Euroopan maiden ja uusien itsenäisten valtioiden teollisuuden kanssa; 17. Pyytää komissiota esittämään niin pian kuin mahdollista EU:n interventioista tällä alalla ja kyseisiin maihin vastaavien eri osastojen (pääosastojen ja komission jäsenten) välisen koordinoinnin kehittämistä koskevia konkreettisia ehdotuksia, ja erityisesti suorista yhteyksistä tutkimuksen alalla (viides puiteohjelma) ja ulkosuhteiden alalla (Phare- ja Tacis-ohjelmat) toteutettavien toimien välillä; 18. Panee merkille huolen, jota osa Keski- ja Itä-Euroopan maiden naapurimaiden väestöstä tuntee turvastandardien vuoksi, ja kehottaa komissiota suorittamaan vuotuisen tarkastuksen Espoon yleissopimuksen toteuttamisesta jäsenvaltioissa ja hakijamaissa; 19. Huomauttaa, että komission tiedonannosta käy ilmi EU:n talousarvion kolmansiin maihin kohdistuvan taloudellisen intervention esittelyn riittämätön avoimuus; pyytää sen vuoksi komissiota ilmoittamaan millä tavoin kukin KIE-maiden ja UIV-maiden ydinturvallisuutta edistävä toimi ja väline (liite II, sivu 14/17, englanninkielinen versio) katetaan talousarviosta (talousarvion alamomentti mukaan lukien); 20. Muistuttaa tilintarkastustuomioistuimen erityiskertomuksen 25/98 pääsuosituksista, erityisesti seuraavien seikkojen suhteen: - avoimuuden lisääminen talousarvion ja tilien esittelyn suhteen sekä sellaisten määrärahojen tutkiminen ja päivittäminen, joita ei ole käytetty sopimusten puitteissa (tilintarkastustuomioistuimen mukaan 294 miljoonaa ecua); - tarjouskilpailumenettelyissä ilmenneet ongelmat, poikkeusjärjestelmän ja alihankkijoiden käyttämistä koskevien sääntöjen entistä yksityiskohtaisempi ja selkeämpi määrittäminen (parhaiden mahdollisten tekniikoiden selkiyttäminen); - ohjelmien toteuttamisesta vastaavien komission osastojen johdon ja henkilöstön voimavarojen uudelleenjärjestäminen siten, että ei tukeuduta liikaa välittäjiin; 21. Kehottaa komissiota laatimaan kattavan kertomuksen, jossa se vastaa kaikilta osin tilintarkastustuomioistuimen erityiskertomukseen sisältyneisiin syytöksiin ja kysymyksiin; 22. Tunnustaa EU:n ydinteollisuuden teknisen yhteistyön ja avun merkityksen ja pyytää komissiota valmistelemaan parlamentille kahden vuoden välein kertomuksen yhteisön ohjelmiin liittyvästä käynnissä olevasta työstä, jäsenvaltioiden avusta, EU:n teollisuuden osallistumisesta sekä Euroopan jälleenrakennus- ja kehityspankin hoitamasta ydinturvallisuustilistä; 23. Muistuttaa tekemistään päätöksistä ja päätöslauselmista, jotka koskevat EU:n rahoitus- ja teknistä tukea KIE-maille ja UIV-maille tällä alalla ja joiden mukaan - EU:n tuki Tsernobylin reaktorisuojarahastolle on enintään 100 miljoonaa euroa rahaston voimassaoloaikana (vuoteen 2005 saakka); Euroopan jälleenrakennus- ja kehityspankin EJRKP:n käytettävissä EU:n tuki on sen jälkeen, kun budjettivallan käyttäjä on vahvistanut edellä mainitussa parlamentin 3. huhtikuuta 1998 antamassa päätöslauselmassa määrittämien ehtojen täyttymisen; - Tacis-ohjelman rahoituskehykseen sisältyvät ydinalalle myönnettävät määrärahat eivät saa yhteensä ylittää 13 %:a tähän ohjelmaan vuosittain myönnettävistä määrärahoista ((Vrt. parlamentin 18.12.1997 antama päätöslauselma, EYVL C 14, 19.1.1998, s. 114.)); - komissio toimittaa budjettivallan käyttäjälle yksityiskohtaiset tiedot niiden hankkeiden teknisen ja oikeudellisen tuen välttämättömistä kustannuksista, joille on rahoituksen kattamiseksi anottu lainaa Euratomilta ((Vrt. parlamentin 17.12.1998 antama päätöslauselma, kyseisen istunnon pöytäkirja, osa II, kohta 1 a.)); 24. Kehottaa komissiota varmistamaan avustusohjelmien yhteydessä, että avusta ei peritä ylimääräisiä veroja vastaanottavissa valtioissa; 25. Kehottaa komissiota pyrkimään avustusohjelmiensa yhteydessä erityisesti avunsaajavaltioissa tarjottavien energiapalveluiden parantamiseen; 26. Kehottaa komissiota huolehtimaan siitä, että ilmi tulleet ohjelmien puutteet ja väärinkäytökset selvitetään tinkimättä, niistä ilmoitetaan Euroopan parlamentille ja että ne poistetaan tai että niihin liittyen toteutetaan asianmukaiset seuraamukset; 27. Kehottaa komissiota ottamaan toimenpiteissään huomioon pohjoisesta ulottuvuudesta tehdyt asiakirjat ja esittämään konkreettisia toimia alueen ydinturvallisuuden ja ydinjätteiden käsittelyn edistämiseksi; 28. Kehottaa puhemiestään välittämään tämän päätöslauselman komissiolle ja neuvostolle.